b"\n_START_ARTICLE_\nMariuksen uudistukset\n_START_PARAGRAPH_\nMariuksen uudistuksilla tarkoitetaan Gaius Mariuksen uudistuksia antiikin Rooman armeijaorganisaatiossa. Saadakseen joukkoja tulevaan sotaretkeens\xc3\xa4 Jugurthaa vastaan vuonna 107 eaa. Marius teki p\xc3\xa4\xc3\xa4t\xc3\xb6ksen, ettei sotilailla en\xc3\xa4\xc3\xa4 tarvinnut olla lain m\xc3\xa4\xc3\xa4r\xc3\xa4\xc3\xa4m\xc3\xa4\xc3\xa4 omaisuutta. N\xc3\xa4in legiooniin saatettiin ottaa Rooman k\xc3\xb6yhint\xc3\xa4 v\xc3\xa4est\xc3\xb6\xc3\xa4, jolla ei ollut merkitt\xc3\xa4v\xc3\xa4\xc3\xa4 omaisuutta.\n_START_SECTION_\nEnnen Mariuksen uudistuksia\n_START_PARAGRAPH_\nRooman tasavallan armeija oli jo kauan ennen Mariusta omaksunut taktisiksi perusyksik\xc3\xb6ikseen niin sanotut manipulit (latinaksi manipulus, monikossa manipuli; karkea k\xc3\xa4\xc3\xa4nn\xc3\xb6s suomeksi manipulukselle on 'kourallinen'). Manipuleihin siirtymisen katsottiin olevan tarpeellista, kun vuonna 390 eaa. gallialaiset murskasivat roomalaisen sotajoukon Allian taistelussa; roomalaisten musertavasta tappiosta seurasi katkera n\xc3\xb6yryytys Rooman kaupungille. Brennuksen johtamat gallialaiset hy\xc3\xb6kk\xc3\xa4siv\xc3\xa4t Roomaan ja ry\xc3\xb6steliv\xc3\xa4t pitk\xc3\xa4\xc3\xa4n kaupunkia, jolloin ep\xc3\xa4toivoiset puolustajat joutuivat pakenemaan Capitoliumin kukkulalle. Lopulta roomalaiset onnistuivat neuvotteluin saamaan gallialaiset pois Roomasta, mutta he joutuivat maksamaan voittajille raskaat korvaukset: 1000 paunaa kullassa.\n_START_SECTION_\nManipulien taistelutapa\n_START_PARAGRAPH_\nManipulit otettiin k\xc3\xa4ytt\xc3\xb6\xc3\xb6n pitk\xc3\xa4lti siksi, ett\xc3\xa4 haluttiin muodostaa joustavampia sotavoimia kuin mit\xc3\xa4 falangiarmeijat olivat olleet._NEWLINE_Legioonan divisioonat koostuivat manipuleista, joita oli 30 \xe2\x80\x93 velites-divisioonaa ei j\xc3\xa4rjestetty manipuleiksi. Kummankin divisioonan kymmenen hastati- ja principes-rivist\xc3\xb6n manipulin vahvuus oli 120 miest\xc3\xa4, kun taas triarii-manipuleilla se oli 60 miest\xc3\xa4._NEWLINE_Ensikosketuksen l\xc3\xa4hitaistelussa ottivat hastatit. He heittiv\xc3\xa4t pilum-keih\xc3\xa4\xc3\xa4ns\xc3\xa4 ennen rynn\xc3\xa4kk\xc3\xb6\xc3\xa4 ja taistelivat sen j\xc3\xa4lkeen lyhyill\xc3\xa4 gladiuksillaan. Manipulij\xc3\xa4rjestelm\xc3\xa4 mahdollisti sen, ett\xc3\xa4 hastatitien joutuessa alakynteen, v\xc3\xa4syess\xc3\xa4 tai muuten joutuessa per\xc3\xa4\xc3\xa4ntym\xc3\xa4\xc3\xa4n, princepesit astuivat heid\xc3\xa4n sijaansa tuoreina eturiviin; n\xc3\xa4m\xc3\xa4 saattoivat puolestaan tukeutua triaareihin ja n\xc3\xa4m\xc3\xa4 puolestaan teoreettisesti j\xc3\xa4lleen hastati-miehiin. Roomalaiset kierr\xc3\xa4ttiv\xc3\xa4t n\xc3\xa4in sotilaitaan eturiviss\xc3\xa4 ja n\xc3\xa4in he saivat pidetyksi etulinjansa virke\xc3\xa4n\xc3\xa4 teoriassa koko taistelun. Vaihto-operaatioille antoi suojaa suuri scutum-kilpi.\n_START_SECTION_\nTaustaa\n_START_PARAGRAPH_\nErityisesti puunilaissodat kilpailevaa valtiota, Karthagoa vastaan venyttiv\xc3\xa4t asevelvollisista koottujen Rooman sotavoimien sietokyvyn \xc3\xa4\xc3\xa4rimmilleen. Roomalla oli selvi\xc3\xa4 vaikeuksia pit\xc3\xa4\xc3\xa4 yll\xc3\xa4 sek\xc3\xa4 armeijaansa ett\xc3\xa4 pit\xc3\xa4\xc3\xa4 valloittamiaan alueita hallinnassaan \xe2\x80\x93 lis\xc3\xa4ksi Karthago oli sille ongelmaksi._NEWLINE_Tietynlaista uudistusta Rooman koneistossa yrittiv\xc3\xa4t ajaa Gracchuksen veljekset, joista kummankin taru p\xc3\xa4\xc3\xa4ttyi vanhoillisessa Roomassa verisesti._NEWLINE_Roomalaiset yrittiv\xc3\xa4t haalia uutta miesvoimaa natisevaan sotakoneeseensa alentamalla alokkaiden omaisuusvaatimuksia: Tuolloin legioonaan sai liitty\xc3\xa4 ainoastaan, jos omisti maata. Kaikista parannuksista huolimatta perinteinen armeijamuoto alkoi k\xc3\xa4yd\xc3\xa4 vanhanaikaiseksi.\n_START_SECTION_\nUudistuksia\n_START_PARAGRAPH_\nMariuksen uudistuksia ei voi ajoittaa yhdelle tietylle p\xc3\xa4iv\xc3\xa4m\xc3\xa4\xc3\xa4r\xc3\xa4lle, vaan pikemminkin h\xc3\xa4nen kunniakseen luetut, merkitt\xc3\xa4v\xc3\xa4t uudistukset oli pantu alulle jo ennen h\xc3\xa4nt\xc3\xa4, joskin Marius onnistui ajamaan ne lopulta valmiiksi. Mariuksen uudistusten aikav\xc3\xa4liksi arvioidaan aikaa h\xc3\xa4nen ensimm\xc3\xa4isest\xc3\xa4 konsulivuodestaan 107 eaa. mahdollisesti jopa vuoteen 100 eaa. asti, jolloin h\xc3\xa4net valittiin kuudennen kerran virkaan.\n_START_SECTION_\nMaauudistus\n_START_PARAGRAPH_\nEnnen maauudistusta tai maareformia Rooman legiooniin v\xc3\xa4rv\xc3\xa4ttiin tarvittava m\xc3\xa4\xc3\xa4r\xc3\xa4 legioonalaisia maanomistajista. T\xc3\xa4m\xc3\xa4 johti ajoittain miehist\xc3\xb6pulaan, mik\xc3\xa4 oli Mariuksenkin ongelma h\xc3\xa4nen valmistautuessaan sotaretkelle Jugurthaa vastaan vuonna 107 eaa. H\xc3\xa4n ratkaisi ongelman poistamalla rajoitteen ja kutsumalla plebeijej\xc3\xa4 legioonaansa. K\xc3\xa4yt\xc3\xa4nn\xc3\xb6ss\xc3\xa4 Marius uudisti Rooman legioonat palkallisiksi ammattiarmeijoiksi._NEWLINE_Mariuksen uudistus oli uskalias, sill\xc3\xa4 konservatiivisen senaatin uskottiin vaativan h\xc3\xa4nen p\xc3\xa4\xc3\xa4t\xc3\xa4\xc3\xa4n vadille. Todellisuudessa Marius saavutti pienviljelij\xc3\xb6iden ja plebeijien suosion, sill\xc3\xa4 pienviljelij\xc3\xa4t olivat kiitollisia siit\xc3\xa4, ettei heid\xc3\xa4n tarvinnut j\xc3\xa4tt\xc3\xa4\xc3\xa4 tilojaan heitteille. Toisaalta k\xc3\xb6yhille plebeijeille koitti mahdollisuus taloudellisen tilanteensa kohentamiseen legioonassa, joka houkutti saaliilla ja palkalla varsinkin ty\xc3\xb6tt\xc3\xb6mi\xc3\xa4 kansalaisia.\n_START_SECTION_\nAquila\n_START_PARAGRAPH_\nKolmas Mariuksen uudistuksista oli Juppiterin kotkan \xe2\x80\x93 Aquilan \xe2\x80\x93 asettaminen yhteiseksi symboliksi kaikille legioonille, mink\xc3\xa4 h\xc3\xa4n odotti kohentavan sotilaiden yhten\xc3\xa4isyydentunnetta, uskollisuutta ja moraalia. Aquilan kantaja, aquilifer, oli kenturiassaan arvossa seuraava heti varsinaisen sadanp\xc3\xa4\xc3\xa4miehen, kenturion eli kenturian komentajan j\xc3\xa4lkeen. Aquilan menett\xc3\xa4mist\xc3\xa4 pidettiin hyvin h\xc3\xa4pe\xc3\xa4llisen\xc3\xa4 ja sen menett\xc3\xa4nyt kantaja tuskin selvisi hengiss\xc3\xa4, mik\xc3\xa4li oli yh\xc3\xa4 elossa.\n_START_SECTION_\nSis\xc3\xa4llissodat\n_START_PARAGRAPH_\nMariuksen legioonauudistus loi pohjan Rooman tasavallan rippeit\xc3\xa4 raastaville sis\xc3\xa4llissodille, sill\xc3\xa4 legioonat eiv\xc3\xa4t en\xc3\xa4\xc3\xa4 olleet suoraan lojaaleja Roomalle eiv\xc3\xa4tk\xc3\xa4 senaatille vaan pikemminkin kenraaleilleen, jotka maksoivat legiooniensa palkat itse. Tasavallan kukistuttua Augustuksen aikana tilanne tasoittui sik\xc3\xa4li, ett\xc3\xa4 kenraalien oli vaikeata, jopa mahdotonta puhua legioonalaisiaan vallankumouksiin, sill\xc3\xa4 legioonille teroitettiin \xc3\xa4\xc3\xa4rimm\xc3\xa4ist\xc3\xa4 lojaaliutta keisarille."